CELEX: 32021D1440
Language: hu
Date: 2021-08-03 00:00:00
Title: Az Európai Központi Bank (EU) 2021/1440 határozata (2021. augusztus 3.) a passzportálásról, a befolyásoló részesedések megszerzéséről és a hitelintézetek engedélyezésének visszavonásáról szóló határozatok meghozatalára vonatkozó hatáskör átruházásáról szóló (EU) 2019/1376 határozat módosításáról (EKB/2021/36)

2021.9.6.   
               
               
                  HU
               
               
                  Az Európai Unió Hivatalos Lapja
               
               
                  L 314/14
               
            
         AZ EURÓPAI KÖZPONTI BANK (EU) 2021/1440 HATÁROZATA
         (2021. augusztus 3.)
         a passzportálásról, a befolyásoló részesedések megszerzéséről és a hitelintézetek engedélyezésének visszavonásáról szóló határozatok meghozatalára vonatkozó hatáskör átruházásáról szóló (EU) 2019/1376 határozat módosításáról (EKB/2021/36)
         AZ EURÓPAI KÖZPONTI BANK KORMÁNYZÓTANÁCSA,
         tekintettel az Európai Unió működéséről szóló szerződésre,
         tekintettel az Európai Központi Banknak a hitelintézetek prudenciális felügyeletére vonatkozó politikákkal kapcsolatos külön feladatokkal történő megbízásáról szóló, 2013. október 15-i 1024/2013/EU tanácsi rendeletre (1), és különösen annak 4. cikke (1) bekezdésének a), b), c) és d) pontjára, 4. cikkének (3) bekezdésére, 6. cikkének (4) bekezdésére, 14. cikkének (3) és (5) bekezdésére, 15. cikkének (3) bekezdésére és 17. cikkének (1) bekezdésére,
         tekintettel a felügyeleti feladatokhoz kapcsolódó jogi eszközök tekintetében a döntéshozatali hatáskörök átruházásának általános keretéről szóló, 2016. november 16-i (EU) 2017/933 európai központi banki határozatra (EKB/2016/40) (2) és különösen annak 4. cikkére,
         mivel:
         
                     (1)
                  
                  
                     Az (EU) 2019/1376 európai központi banki határozat (EKB/2019/23) (3) meghatározza a passzportálásról, a befolyásoló részesedések megszerzéséről és a hitelintézetek engedélyezésének visszavonásáról szóló határozatok elfogadása érdekében a döntéshozatali hatásköröknek az Európai Központi Bank (EKB) szervezeti egységeinek vezetőire történő átruházására irányadó kritériumokat. Az említett határozat alkalmazása során szerzett tapasztalatok azt mutatják, hogy bizonyos pontosításokra és technikai módosításokra van szükség, különösen az e kritériumok alkalmazása során biztosítandó következetesség és bizonyosság érdekében.
                  
               
                     (2)
                  
                  
                     A passzportálásról, a befolyásoló részesedésről és a visszavonásról szóló határozatok tekintetében pontosítani kell a döntéshozatali hatáskörök átruházására vonatkozó eljárást azokban az esetekben, amelyekben a szervezeti egységek vezetőinek aggályai vannak az ilyen határozatnak egy vagy több felügyeleti jóváhagyást igénylő más határozattal való kölcsönös összefüggését illetően. Ez lehet a helyzet akkor, ha a vonatkozó felügyeleti értékelés eredménye közvetlenül befolyásol egy vagy több ilyen más határozatot, és ezért az egymásnak ellentmondó eredmények elkerülése érdekében a határozatokat ugyanazon döntéshozónak egyidejűleg kell vizsgálnia.
                  
               
                     (3)
                  
                  
                     2020. június 24-én a Kormányzótanács úgy határozott, hogy szoros együttműködést alakít ki az EKB és a Bolgár Köztársaság (4), valamint az EKB és a Horvát Köztársaság (5) között. Az 1024/2013/EU rendelet 7. cikkének (1) bekezdése úgy rendelkezik, hogy az olyan tagállamban székhellyel rendelkező hitelintézetek vonatkozásában, amelyek pénzneme nem az euro, az EKB bizonyos feladatok ellátása érdekében, amennyiben e cikknek megfelelően szoros együttműködés került kialakításra, utasításokat adhat az érintett tagállam illetékes nemzeti hatóságának. Ezért indokolt, hogy az ilyen utasítások azon aktusok közé tartozzanak, amelyeket az EKB elfogadhat az (EU) 2019/1376 határozat (EKB/2019/23) vonatkozó rendelkezései alapján a szervezeti egységek vezetőire történő hatáskör-átruházás útján.
                  
               
                     (4)
                  
                  
                     Azokban az esetekben, amelyekben az értékelés összetettsége ezt megköveteli, a passzportálásról, a befolyásoló részesedésről vagy a visszavonásról szóló határozat nem felhatalmazáson alapuló határozat útján, hanem a kifogásról való lemondáson alapuló eljárás szerint kerül elfogadásra. Egyértelművé kell tenni, hogy ezenkívül lehetnek olyan esetek, amelyekben a kérdés érzékeny jellege – az EKB jó hírnevére és/vagy az egységes felügyeleti mechanizmus működésére gyakorolt hatást illetően – szükségessé teheti, hogy a passzportálásról, a befolyásoló részesedésről vagy a visszavonásról szóló határozatot ne felhatalmazáson alapuló határozat útján, hanem a kifogásról való lemondáson alapuló eljárás szerint fogadják el.
                  
               
                     (5)
                  
                  
                     A befolyásoló részesedésről szóló, hatáskör-átruházás tárgyát képező határozatok körét ki kell terjeszteni azokra az esetekre, amelyekben a csoport, amelyhez a részesedést szerezni kívánó személy tartozik, a célszervezetben már befolyásoló részesedéssel rendelkezik, csoportszinten nem kerül sor a vonatkozó határértékek túllépésére, és az értékesítő nem tartozik a csoporthoz. Az alapul szolgáló értékelés az ilyen esetekben általában egyértelmű lenne, mivel a releváns körülmények nem járnak a célszervezet tulajdonosi struktúrájában bekövetkező jelentős változással, az értékelés ezért hasonló a csoporton belüli szervezeti átalakításokból eredő befolyásoló részesedések esetében végzett, alapul szolgáló értékeléshez, és ez utóbbiak tekintetében a határozatok jelenleg hatáskör-átruházás tárgyát képezik.
                  
               
                     (6)
                  
                  
                     Ezért az (EU) 2019/1376 határozatot (EKB/2019/23) ennek megfelelően módosítani kell,
                  
               ELFOGADTA EZT A HATÁROZATOT:
         
            1. cikk
            Módosítások
            Az (EU) 2019/1376 határozat (EKB/2019/23) a következőképpen módosul:
            
                        1.
                     
                     
                        Az 1. cikk a következő 15. ponttal egészül ki:
                        
                           „15.   »érzékeny jelleg«: olyan jellemző vagy tényező, amely negatív hatással lehet az EKB jó hírnevére és/vagy az egységes felügyeleti mechanizmus hatékony és konzisztens működésére, így többek között, de nem kizárólag, a következők bármelyike: a) az érintett felügyelt szervezet korábban súlyos felügyeleti intézkedések, például korai beavatkozási intézkedések hatálya alatt állt vagy jelenleg ilyen intézkedések hatálya alatt áll; b) a határozattervezet elfogadását követően új precedenst fog teremteni, amely a jövőben kötheti az EKB-t; c) a határozattervezet elfogadását követően a média vagy a nyilvánosság részéről negatív figyelmet vonhat magára; vagy d) valamely, az EKB-val szoros együttműködést létesített illetékes nemzeti hatóság a javasolt határozattervezettel való egyet nem értéséről tájékoztatja az EKB-t.”
                        
                     
                  
                        2.
                     
                     
                        A 3. cikk a következőképpen módosul:
                        
                                    a)
                                 
                                 
                                    A (3) bekezdés helyébe a következő szöveg lép:
                                    
                                       „(3)   A passzportálásról, a befolyásoló részesedésről és a visszavonásról szóló határozatok nem fogadhatók el felhatalmazáson alapuló határozat révén, ha az értékelés összetettsége vagy a kérdés érzékeny jellege megköveteli, hogy azokat a kifogásról való lemondáson alapuló eljárás szerint fogadják el.”
                                    
                                 
                              
                                    b)
                                 
                                 
                                    A (4) bekezdés helyébe a következő szöveg lép:
                                    
                                       „(4)   A döntéshozatali hatáskörök (1) bekezdés szerinti átruházását a következőkre kell alkalmazni:
                                       
                                                   a)
                                                
                                                
                                                   a felügyeleti határozatok EKB általi elfogadása;
                                                
                                             
                                                   b)
                                                
                                                
                                                   a pozitív értékelések EKB általi jóváhagyása, amennyiben felügyeleti határozatra nincs szükség;
                                                
                                             
                                                   c)
                                                
                                                
                                                   az 1024/2013/EU rendelet 7. cikke alapján azon illetékes nemzeti hatóságokhoz intézett utasítások EKB általi elfogadása, amelyekkel az EKB szoros együttműködést alakított ki.”
                                                
                                             
                                 
                              
                                    c)
                                 
                                 
                                    A szöveg a következő (7) bekezdéssel egészül ki:
                                    
                                       „(7)   A szervezeti egységek vezetői a felhatalmazáson alapuló határozatok elfogadására vonatkozóan a 4–6. cikkben rögzített kritériumoknak megfelelő, a passzportálásról, a befolyásoló részesedésről vagy a visszavonásról szóló határozatot benyújtják a felügyeleti testületnek és a Kormányzótanácsnak a kifogásról való lemondáson alapuló eljárásban történő elfogadásra, amennyiben e határozat felügyeleti értékelése közvetlenül befolyásolja egy másik olyan határozat felügyeleti értékelését, amelyet a kifogásról való lemondáson alapuló eljárásban kell elfogadni.”
                                    
                                 
                              
                  
                        3.
                     
                     
                        A 4. cikk (1) bekezdése a következőképpen módosul:
                        
                                    a)
                                 
                                 
                                    A b) pont helyébe a következő szöveg lép:
                                    
                                                „b)
                                             
                                             
                                                a befolyásoló részesedés megszerzése annak eredménye, hogy a célszervezet a csoportszerkezeten belüli egyik holdingtársaság tulajdonából átkerül valamely másik holdingtársaság tulajdonába;”
                                             
                                          
                              
                                    b)
                                 
                                 
                                    A szöveg a következő d) ponttal egészül ki:
                                    
                                                „d)
                                             
                                             
                                                a befolyásoló részesedés megszerzését olyan vállalkozások csoportjához tartozó jogalany hajtja végre, amely vállalkozások együttesen a célszervezetben befolyásoló részesedéssel rendelkeznek, és csoportszinten a nemzeti jogba átültetett 2013/36/EU irányelv 22. cikkének (1) bekezdésében megjelölt vonatkozó határértékek egyike sem kerül túllépésre.”
                                             
                                          
                              
                  
                        4.
                     
                     
                        Az 5. cikk (1) bekezdésének a) pontja helyébe a következő szöveg lép:
                        [Ez a rendelkezés a magyar nyelvi változatot nem érinti.]
                     
                  
         
            2. cikk
            Átmeneti rendelkezés
            Továbbra is az (EU) 2019/1376 határozat (EKB/2019/23) módosítás nélküli rendelkezéseit kell alkalmazni azokban az esetekben, amelyekben a befolyásoló részesedésről vagy visszavonásról szóló határozat iránti javaslattervezetet, vagy a jelentős felügyelt szervezet fióktelep létrehozatala vagy a pénzügyi intézmény leányvállalat kötelezettségvállalásainak garantálása iránti szándékára vonatkozó értesítést az illetékes nemzeti hatóság e határozat hatálybalépése előtt benyújtotta az EKB-hoz.
         
         
            3. cikk
            Hatálybalépés
            Ez a határozat az Európai Unió Hivatalos Lapjában való kihirdetését követő huszadik napon lép hatályba.
         
         
            Kelt Frankfurt am Mainban, 2021. augusztus 3-án.
            
               
                  az EKB elnöke
               
               Christine LAGARDE
            
         
         
            (1)  HL L 287., 2013.10.29., 63. o.
         
         
            (2)  HL L 141., 2017.6.1., 14. o.
         
         
            (3)  Az Európai Központi Bank (EU) 2019/1376 határozata (2019. július 23.) a passzportálásról, a befolyásoló részesedések megszerzéséről és a hitelintézetek engedélyezésének visszavonásáról szóló határozatok meghozatalára vonatkozó hatáskör átruházásáról (EKB/2019/23) (HL L 224., 2019.8.28., 1. o.).
         
            (4)  Az Európai Központi Bank (EU) 2020/1015 határozata (2020. június 24.) az Európai Központi Bank és a Българска народна банка (Bolgár Nemzeti Bank) közötti szoros együttműködés létrehozásáról (EKB/2020/30) (HL L 224I, 2020.7.13., 1. o.).
         
            (5)  Az Európai Központi Bank (EU) 2020/1016 határozata (2020. június 24.) az Európai Központi Bank és a Hrvatska Narodna Banka közötti szoros együttműködés létrehozásáról (EKB/2020/31) (HL L 224I, 2020.7.13., 4. o.).